Dommer varsler VAR-grep: – For flinke til å støtte hverandre
Rohit Saggi forteller at dommerne kunne brukt TV-skjermen på stadion oftere i fjor. I år skal listen for det senkes.  Det kan bety flere avbrudd i spillet i Eliteserien, noe VAR-motstandere neppe er fornøyd med. – Hvis du ser på UEFA-landene, så ligger Norge lavest på antall «interventions». Det betyr at vi har vært flinke på banen, det er lov å si, men dommere har vært litt for flinke til å støtte hverandre. De gangene vi gjorde feil i fjor, så kunne vi brukt skjerm oftere, sier Saggi etter Bodø/Glimts 2–0-seier i Fredrikstad. Han røper følgende om den nye instruksen: – Når reglene er klare og du har klare bilder, så skal ikke VAR-dommeren lete etter grunner til å støtte kompisen sin. Da må vi være lojale, da må vi sendes ut på skjerm, sier Saggi. Med «kompisen sin» mener han hoveddommeren. 32-åringen, som dømte Fredrikstad - Bodø/Glimt i serieåpningen, mener likevel det var galt av VAR å sende ham ut på sidelinjen for å studere TV-bilder på Fredrikstad Stadion. Saggi dro opp det gule kortet til Stian Stray Molde for å ha stoppet Nino Zugelj på ulovlig vis i første omgang. I VAR-rommet mente man at FFK-forsvareren hindret en opplagt målsjanse, og at han derfor burde vært utvist. – I den situasjonen så mente VAR at det fantes nok kriterier, og at det var «clear and obvious» bilder, på at det var et rødt kort, forteller Saggi. – Jeg sparrer med dem, og sier at jeg ikke ser noen nye kriterier enn de jeg allerede har vurdert. For meg er ikke dette «clear and obvious», så jeg velger å stå på mitt. «Ja, men da gjør du det», er beskjeden jeg får tilbake, forteller dommeren. Situasjonen tok nesten to minutter å vurdere for Saggi. – Det er veldig viktig at du bruker den tiden du trenger. Hadde jeg rushet, hadde jeg kanskje vært mer lojal mot anbefalingen, sier Saggi på spørsmål om det er riktig å bruke så mye tid på situasjonen. – I evalueringen kommer vi til å diskutere om det er nok til å gå ut på skjerm, og da tror jeg vi i fellesskap kommer frem til at det ikke er det.
Bruk av TV-skjerm på stadion kan brukes oftere i Eliteserien i år, ifølge dommer Rohit Saggi. Norge har hatt lavest VAR-innblanding i Europa, ifølge Saggi, noe som kan endres med en ny instruksjon. 32-åring Saggi mener likevel det var feil av VAR å sende ham ut på sidelinjen for å studere TV-bilder under Fredrikstad-Bodø/Glimt.